สรรพากร-รัฐวิสาหกิจ ดันรายได้รัฐไตรมาสแรกเกินเป้า
คลังโชว์เก็บรายได้รัฐบาลไตรมาสแรกปี 63 เกินเป้า เงินคงคลังล้น 3 แสนล้านบาท
23 ม.ค. 2563

คลังโชว์เก็บรายได้รัฐบาลไตรมาสแรกปี 63 เกินเป้า เงินคงคลังล้น 3 แสนล้านบาท
นายลวรณ แสงสนิท ผู้อำนวยการสำนักงานเศรษฐกิจการคลัง (สศค.) ในฐานะโฆษกกระทรวงการคลัง เปิดเผยผลการจัดเก็บรายได้รัฐบาลสุทธิในช่วงไตรมาสแรกของปีงบประมาณ 2563 (ตุลาคม – ธันวาคม 2562) รัฐบาลจัดเก็บรายได้สุทธิ จำนวน 605,768 ล้านบาท สูงกว่าประมาณการตามเอกสารงบประมาณ 8,354 ล้านบาท หรือร้อยละ 1.4 และสูงกว่าช่วงเดียวกันของปีก่อน 9,125 ล้านบาท หรือร้อยละ 1.5 โดยการจัดเก็บรายได้ของกรมสรรพากรและการนำส่งรายได้ของรัฐวิสาหกิจ สูงกว่าประมาณการ จำนวน 6,524 และ 5,935 ล้านบาท หรือร้อยละ 1.7 และ 8.9 ตามลำดับ
ด้านฐานะการคลังของรัฐบาลตามระบบกระแสเงินสดในช่วงไตรมาสแรกของปีงบประมาณ 2563 รัฐบาลมีรายได้นำส่งคลังทั้งสิ้น จำนวน 646,219 ล้านบาท ในขณะที่มีการเบิกจ่าย เงินงบประมาณทั้งสิ้น จำนวน 810,084 ล้านบาท รัฐบาลได้กู้เงินเพื่อชดเชยการขาดดุล จำนวน 26,314 ล้านบาท ส่งผลให้เงินคงคลัง ณ สิ้นเดือนธันวาคม 2562 มีจำนวนทั้งสิ้น 316,370 ล้านบาท